|  |
| --- |
| PATVIRTINTA |
| Klaipėdos miesto savivaldybės tarybos |
| 2023 m. rugsėjo 28 d. sprendimu Nr. T2-255 |

**BIUDŽETINĖS ĮSTAIGOS KLAIPĖDOS MIESTO NAKVYNĖS NAMŲ NUOSTATAI**

**I SKYRIUS**

**Bendrosios nuostatos**

1. Klaipėdos miesto nakvynės namai (toliau – Nakvynės namai) yra savivaldybėsbiudžetinė įstaiga, teikianti prevencines, bendrąsias ir specialiąsias socialines paslaugas Klaipėdos miesto gyventojams.

2. Nakvynės namų savininkė yra Klaipėdos miesto savivaldybė (toliau – Savivaldybė). Nakvynės namų savininko teises ir pareigas įgyvendinanti institucija – Klaipėdos miesto savivaldybės taryba (toliau – Savivaldybės taryba), kuri:

2.1. tvirtina ir keičia Nakvynės namų nuostatus;

2.2. priima sprendimą dėl Nakvynės namų buveinės pakeitimo;

2.3. priima sprendimą dėl Nakvynės namų reorganizavimo ar likvidavimo;

2.4. priima sprendimą dėl Nakvynės namų filialo steigimo ir jo veiklos nutraukimo;

2.5. skiria ir atleidžia likvidatorių arba sudaro likvidacinę komisiją ir nutraukia jos įgaliojimus.

2.6. tvirtina Nakvynės namų darbo užmokesčio fondą bei didžiausią leistiną darbuotojų, dirbančių pagal darbo sutartis, pareigybių skaičių;

2.7. sprendžia kitus Lietuvos Respublikos biudžetinių įstaigų įstatyme, kituose įstatymuose bei teisės aktuose ir Nakvynės namų nuostatuose jos kompetencijai priskirtus klausimus.

3. Nakvynės namų veikla grindžiama Lietuvos Respublikos Konstitucija, Lietuvos Respublikos savivaldos įstatymu, Lietuvos Respublikos biudžetinių įstaigų įstatymu, Lietuvos Respublikos socialinių paslaugų įstatymu, Lietuvos Respublikos biudžeto sandaros įstatymu ir kitais įstatymais, Lietuvos Respublikos Vyriausybės nutarimais, Lietuvos Respublikos socialinės apsaugos ir darbo ministro įsakymais, Savivaldybės tarybos sprendimais, Klaipėdos miesto savivaldybės mero (toliau – Savivaldybės meras) potvarkiais, Klaipėdos miesto savivaldybės administracijosdirektoriaus įsakymais kitais teisės aktais ir šiais nuostatais.

4. Nakvynės namai yra viešasis juridinis asmuo, turintis ūkinį, finansinį, organizacinį ir teisinį savarankiškumą, nuostatus, antspaudą su pavadinimu bei kitą atributiką, sąskaitas bankuose.

5. Nakvynės namų buveinė – Viršutinė g. 21, 92258 Klaipėda. Nakvynės namai veiklą vykdo šiais adresais: Viršutinė g. 21, 92258 Klaipėda, Šilutės pl. 8, 91172 Klaipėda, ir Dubysos g. 39, 91181 Klaipėda.

6. Nakvynės namų veikla yra neterminuota. Nakvynės namų ūkiniai metai sutampa su kalendoriniais metais.

7. Nakvynės namų viešieji pranešimai skelbiami Nakvynės namų interneto svetainėje www.nakvynesnamai.lt.

8. Jei veiklai, numatytai nuostatuose, įstatymų nustatyta tvarka reikalinga akreditacija, licencija (leidimas), tokią akreditaciją, licenciją (leidimą) Nakvynės namai privalo turėti.

**II SKYRIUS**

**NAKVYNĖS NAMŲ veiklos SRITIS, RŪŠYS, tikslas IR FUNKCIJOS**

9. Nakvynės namų veiklos sritis – socialinių paslaugų teikimas.

10. Nakvynės namų veiklos rūšys pagal Ekonominės veiklos rūšių klasifikatorių yra:

- kita stacionarinė globos veikla – 87.90;

- kita niekur kitur nepriskirta nesusijusi su apgyvendinimu socialinio darbo veikla – 88.99;

- kita žmonių sveikatos priežiūros veikla – 86.90;

- viduriniojo medicinos personalo paslaugų teikimas ligoniams ne ligoninėse – 86.90.10.

11.PagrindinisNakvynės namų tikslas – padėti Klaipėdos miesto gyventojams, kurie yra benamiai, smurto artimoje aplinkoje pavojų keliantys asmenys, stiprinti jųmotyvaciją, įveikti iškilusias socialines problemas, organizuojant socialinę, psichologinę ir medicininę pagalbą, užtikrinant rūpinimąsi asmens asmeniniu (šeimos) gyvenimu ir dalyvavimu darbo rinkoje.

12. Nakvynės namų funkcijos:

12.1. informacijos ir konsultacijų Nakvynės namuose teikiamų socialinių paslaugų klausimais teikimas;

12.2. tarpininkavimas ir asmenų atstovavimas kitose įstaigose ir institucijose;

12.3. bendradarbiavimas su valstybės ir savivaldybės įstaigomis ir institucijomis;

12.4. socialinių paslaugų plėtros programų rengimas ir įgyvendinimas;

12.5. asmens socialinių paslaugų poreikio vertinimas;

12.6. asmens finansinių galimybių mokėti už socialines paslaugas vertinimas;

12.7. potencialių socialinių paslaugų gavėjų paieška;

12.8. laikino apnakvindinimo ir apgyvendinimo nakvynės namuose paslaugų teikimas;

12.9**.** socialinių įgūdžių ugdymas, palaikymas ir (ar) atkūrimas socialinę riziką patiriantiems suaugusiems asmenims;

12.10. sociokultūrinių paslaugų organizavimas;

12.11. intensyvios krizių įveikimo pagalbos organizavimas ir teikimas benamiams įvykio vietoje;

12.12. sveikatos priežiūros paslaugų organizavimas;

12.13. Nakvynės namų paslaugų gavėjų aprūpinimas būtiniausiais drabužiais, avalyne, maisto produktais ir kitais daiktais, gavus paramą;

12.14. informacijos apie Nakvynės namuose teikiamas socialines paslaugas rinkimas, analizavimas ir apibendrinimas;

12.15. finansinių ir statistinių ataskaitų rengimas įstatymų nustatyta tvarka;

12.16. kitų Lietuvos Respublikos įstatymais, Vyriausybės nutarimais, Savivaldybės tarybos sprendimais ir kitais teisės aktais pavestų funkcijų vykdymas.

**III SKYRIUS**

**NAKVYNĖS NAMŲ TEISĖS IR PAREIGOS**

13. Vykdydami nuostatuose numatytą veiklą, Nakvynės namai turi šias teises:

13.1. naudoti, valdyti perduotą patikėjimo teise turtą bei disponuoti juo Lietuvos Respublikos įstatymų, Vyriausybės nutarimų ir kitų teisės aktų bei šių nuostatų nustatyta tvarka;

13.2. naudoti Nakvynės namų lėšas nuostatuose numatytam tikslui ir veiklai įgyvendinti;

13.3. kreiptis į savininką dėl Nakvynės namų nuostatų papildymo ir pakeitimo;

13.4. savininkoleidimu stoti į ne pelno organizacijų asociacijas ir dalyvauti jų veikloje;

13.5. gauti paramą;

13.6. rengti ir įgyvendinti ilgalaikes strategines ir trumpalaikes programas ir projektus;

13.7. teikti pasiūlymus rengiant socialinių paslaugų teikimą reglamentuojančius valstybės ir savivaldybės norminių teisės aktų projektus;

13.8. pagal savo kompetenciją bendradarbiauti ir palaikyti ryšius su Lietuvos bei užsienio valstybių atitinkamomis institucijomis ir tarptautinėmis organizacijomis, dalyvauti įgyvendinant tarptautinius projektus;

13.9. teikti pasiūlymus savininkui dėl Nakvynės namų teikiamų socialinių paslaugų ir vykdomų funkcijų organizavimo ir tobulinimo;

13.10. bendradarbiauti su Socialinės paramos skyriumi analizuojant Nakvynės namų teikiamų socialinių paslaugų poreikį Klaipėdos mieste.

14. Nakvynės namai gali turėti ir kitų teisių, jei jos neprieštarauja Lietuvos Respublikos įstatymams, Vyriausybės nutarimams ir kitiems teisės aktams.

15. Nakvynės namai, įgyvendindami jam pavestas funkcijas, privalo:

15.1. teisės aktų nustatyta tvarka teikti Juridinių asmenų registro tvarkytojui duomenis;

15.2. vykdyti įsipareigojimus pagal sudarytas sutartis;

15.3. teikti savininkui ir kitoms teisės aktuose numatytoms institucijoms savo veiklos ataskaitas ir perspektyvinius planus;

15.4. garantuoti Nakvynės namų finansinių ir statistinių ataskaitų teisingumą;

15.5. įgyvendinti šiuose nuostatuose nustatytus veiklos tikslus;

15.6. užtikrinti asmens duomenų teisinę apsaugą.

16. Nakvynės namai gali turėti kitas įstatymuose ir kituose teisės aktuose numatytas teises ir pareigas.

**IV SKYRIUS**

**DARBO ORGANIZAVIMAS, VALDYMAS, ATSAKOMYBĖ**

17.Nakvynės namų veikla organizuojama pagal Nakvynės namų strateginį ir metinį veiklos planus, kuriuos tvirtina Nakvynės namų direktorius teisės aktų nustatyta tvarka.

18. Nakvynės namams vadovauja direktorius. Jo pareigybės aprašymas tvirtinamas, jis konkurso būdu į pareigas skiriamas ir iš jų atleidžiamas teisės aktų nustatyta tvarka.

19.Direktoriaus pavaldumą ir atskaitomybę reglamentuoja Lietuvos Respublikos įstatymai ir kiti teisės aktai.

20. Direktorius:

20.1. vadovauja įstaigos darbui, organizuoja, planuoja, kontroliuoja Nakvynės namų darbą ir atsako už Nakvynės namų veiklą bei savo funkcijų ir pareigų vykdymą;

20.2. tvirtina darbuotojų pareigybių aprašymus Lietuvos Respublikos darbo kodekso ir kitų teisės aktų nustatyta tvarka, priima į darbą ir atleidžia iš jo Nakvynės namų darbuotojus, skatina juos ir skiria drausmines nuobaudas;

20.3. užtikrina, kad būtų laikomasi įstatymų ir kitų teisės aktų;

20.4. tvirtina vidaus darbo tvarkos taisykles ir darbuotojų darbo apmokėjimo tvarką;

20.5. nustato įstaigos darbuotojų atlyginimus, priedų bei priemokų dydžius, neviršijant Nakvynės namams skirtų asignavimų darbo užmokesčiui;

20.6. leidžia įsakymus, organizuoja jų vykdymo kontrolę;

20.7. tvirtina Nakvynės namų programas ir ataskaitas;

20.8. Nakvynės namų vardu sudaro sandorius ir atstovauja įstaigai;

20.9. užtikrina Nakvynės namų darbuotojų kvalifikacijos tobulinimą;

20.10. užtikrina Nakvynės namų darbuotojų darbų saugą;

20.11. sudaro teisės aktų nustatytas komisijas, darbo grupes;

20.12.garantuoja, kad pagal Lietuvos Respublikos viešojo sektoriaus atskaitomybės įstatymą teikiami ataskaitų rinkiniai ir statistinės ataskaitos būtų teisingos;

20.13. užtikrina racionalų ir taupų lėšų bei turto naudojimą, veiksmingą Nakvynės namų vidaus kontrolės sistemos sukūrimą, jos veikimą ir tobulinimą;

20.14**.** tvirtina įstaigos struktūrą ir pareigybių sąrašą, neviršydamas nustatyto didžiausio leistino pareigybių skaičiaus ir asignavimų valdytojo skiriamų lėšų darbo užmokesčiui.

21. Direktoriaus laikinai nesant, direktoriaus pareigas laikinai eina direktoriaus pavaduotojas. Teisės aktų nustatyta tvarka direktoriaus pareigas laikinai eiti gali būti pavedama ir kitam Nakvynės namų darbuotojui.

22. Biudžetinės įstaigos vadovas gali turėti ir kitų jam šiuose nuostatuose arba kituose teisės aktuose nustatytų pareigų.

23. Darbo tarybos, profesinės sąjungos veiklą Nakvynės namuose reglamentuoja Lietuvos Respublikos įstatymai.

**V SKYRIUS**

**DARBUOTOJŲ PRIĖMIMO Į DARBĄ IR APMOKĖJIMO TVARKA**

24. Nakvynės namų darbuotojų darbo santykius reglamentuoja Lietuvos Respublikos darbo kodeksas ir kiti teisės aktai.

25. Nakvynės namų darbuotojų darbo užmokestis nustatomas Lietuvos Respublikos įstatymų ir kitų teisės aktų nustatyta tvarka.

**VI SKYRIUS**

**NAKVYNĖS NAMŲ TURTAS IR LĖŠOS**

26. Nakvynės namai patikėjimo teise perduotą Savivaldybės tarybos sprendimu savivaldybės turtą valdo, naudoja bei disponuoja juo įstatymų nustatyta tvarka. Įgytas iš įstaigai skirtų valstybės lėšų, Savivaldybės asignavimų bei kitų finansavimo šaltinių nematerialusis, ilgalaikis ir trumpalaikis materialusis turtas naudojamas ir nurašomas Lietuvos Respublikos įstatymų nustatyta tvarka.

27. Nakvynės namų finansavimo šaltiniai:

27.1. savivaldybės biudžeto lėšos;

27.2. už suteiktas socialines paslaugas gautos lėšos;

27.3. parama vadovaujantis Lietuvos Respublikos labdaros ir paramos įstatymu;

27.4. kitos teisėtai įgytos lėšos ir turtas.

28. Nakvynės namai lėšas naudoja Lietuvos Respublikos įstatymų ir teisės aktų nustatyta tvarka.

29. Direktorius įstatymų numatyta tvarka atsako už programų vykdymą, programų sąmatų sudarymą ir vykdymą, neviršijant patvirtintų asignavimų, taip pat už efektyvų, atitinkantį programose nustatytus tikslus paskirtų asignavimų naudojimą.

**VII SKYRIUS**

**FINANSINĖS veiklos kontrolė, VEIKLOS PRIEŽIŪRA**

30. Nakvynės namų buhalterinė apskaita ir atskaitomybė tvarkoma Lietuvos Respublikos teisės aktų nustatyta tvarka.

31. Nakvynės namų finansinės veiklos kontrolė atliekama įstatymų ir kitų teisės aktų nustatyta tvarka.

32. Nakvynės namų direktorius už įstaigos veiklą atsiskaito kiekvienais metais, pateikdamas savininkui, metinę įstaigos veiklos ataskaitą.

33. Įstaigos veiklos priežiūra atliekama teisės aktų nustatyta tvarka, prireikus pasitelkiami išoriniai vertintojai.

**VII SKYRIUS**

**BAIGIAMOSIOS NUOSTATOS**

34. Nakvynės namai reorganizuojami, pertvarkomi ar likviduojami Nakvynės namų savininko teises ir pareigas įgyvendinančios institucijos sprendimu įstatymų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_